ATR vier 10 jaar: Die ATR is uitstekend geposisioneer | LitNet
Die Afrikaanse Taalraad is op Saterdag 24 Mei 2008 in Wellington in die historiese Goodnowsaal gestig. Ter viering van die 10-jaar-mylpaal het die vorige direksievoorsitters,Wannie Carstens, Michael le Cordeur en Anne-Marie Beukes, sowel as die huidige voorsitter, Japie Gouws, boodskappe ter gelukwensing geskryf.
Japie Gouws, huidige voorsitter van die ATR
Die Afrikaanse Taalraad (ATR) is in sy 10de bestaansjaar een van die mees inklusiewe en verteenwoordigende organisasies in Afrikaanse geledere.
Die ATR is onvermoeid besig om Afrikaans as een van die belangrikste inheemse tale van Suid-Afrika te bemark. Nie net verteenwoordig die ontstaan en geskiedenis van Afrikaans 'n diverse taalgemeenskap nie, maar dit is in 2018 'n inheemse Afrikataal wat deur baie Suid-Afrikaners gepraat en verstaan word.
Die ATR beywer hom vir moedertaalonderrig, wat Afrikaans en al die ander inheemse tale insluit, aangesien dit oor en oor bewys is dat leerders beter vaar indien hulle in hul moedertale onderrig word.
Die erfenis en stories van Afrikaanssprekendes dra by tot nasiebou en versoening. Kreatiwiteit in Afrikaans skep uitstekende geleenthede vir die opleiding en ontwikkeling van jongmense om hul volle potensiaal te bereik.
Die ATR is uitstekend geposisioneer vir die uitdagings en geleenthede vir Afrikaans in die volgende eeu.